****

**Παρακαλώ, εξετάστε τα ακόλουθα  
ΚΑΤΑ ΤΗ ΔΙΑΡΚΕΙΑ  
της διαδικασίας πρόσληψης εργαζομένων από το εξωτερικό**

| Βήματα | **Ενέργειες** | |
| --- | --- | --- |
| **1** | Πρώτα βήματα | Έχετε κάνει την έρευνά σας, έχετε καταρτίσει ένα σχέδιο και είστε έτοιμοι να προσλάβετε προσωπικό από την Ευρώπη –όμως πώς ξεκινάτε; Καταρχάς, δεν χρειάζεται να απευθυνθείτε σε άλλον φορέα πέρα του EURES (την ευρωπαϊκή πύλη για την επαγγελματική κινητικότητα) –διαθέτουμε όλες τις πληροφορίες που θα σας βοηθήσουν να δημοσιεύετε την αγγελία σας και να ξεκινήσετε την αναζήτηση υποψηφίων… |
| **2** | **Κοινοποίηση αγγελίας** | Για να δημοσιεύσετε την αγγελία σας στην πύλη EURES πρέπει αρχικά να την αναρτήσετε στην τοπική σας υπηρεσία απασχόλησης (ανατρέξτε στον σύνδεσμο *«Πώς να δημοσιεύσετε αγγελία*» στην πύλη EURES). |
| **3** | **Αναζήτηση στα βιογραφικά του EURES** | Το EURES διαθέτει βάση δεδομένων 260.000 και πλέον ενδιαφερόμενων που αναζητούν εργασία στο εξωτερικό. Κάντε σήμερα την εγγραφή σας στη βάση «Βιογραφικό online» (ανατρέξτε στην ενότητα «Αναζήτηση βιογραφικού»). Η διαδικασία είναι γρήγορη και εύκολη. |
| **4** | **Πρόγραμμα εκδηλώσεων EURES** | Το EURES αναρτά τις σημαντικότερες εκδηλώσεις που διοργανώνουν τα μέλη του. Χρησιμοποιήστε το πρόγραμμα εκδηλώσεων για να ενημερωθείτε λεπτομερώς σχετικά με εκδηλώσεις που αφορούν πρόσληψη εργαζομένων σε ολόκληρη την Ευρώπη. |
| **5** | **Ενημέρωση σχετικά με το τοπικό πολιτισμικό πλαίσιο** | Εφόσον έχετε αποφασίσει από πού θέλετε να προσλάβετε προσωπικό, βεβαιωθείτε ότι έχετε προβεί στην απαραίτητη έρευνα σχετικά με τη χώρα που σας ενδιαφέρει. Για παράδειγμα, μπορεί να διαπιστώσετε ότι η ημέρα κατά την οποία θέλετε να κάνετε την πρόσληψή σας στο εξωτερικό είναι σημαντική εθνική εορτή. |
| **6** | **Παρουσίαση της εταιρείας** | Εξετάστε το ενδεχόμενο να προετοιμάσετε μια παρουσίαση που θα απευθύνεται στους υποψηφίους προωθώντας την εταιρεία σας και περιγράφοντας συνοπτικά τη διαθέσιμη υποστήριξη για τη μετεγκατάστασή τους. Θα μπορούσατε ίσως να τη μεταφράσετε και να την αναρτήσετε στο δικτυακό τόπο σας; |
| **7** | **Συμφωνίες επιπέδου υπηρεσιών** | Εφόσον η πρόσληψη γίνεται με τη βοήθεια τρίτου, βεβαιωθείτε ότι περιγράφονται οι ευθύνες και οι δεσμεύσεις κάθε πλευράς, είτε μέσω σύμβασης είτε μέσω συμφωνίας επιπέδου υπηρεσιών. |
| **8** | **Συμμετοχή σε ημερίδες του EURES για την απασχόληση στο εξωτερικό** | Εάν ενδιαφέρεστε να προσλάβετε διάφορους εργαζομένους, σκεφτείτε το ενδεχόμενο να επισκεφθείτε ημερίδες του EURES για την απασχόληση στο εξωτερικό οι οποίες διοργανώνονται στις χώρες του ΕΟΧ όπου είναι διαθέσιμο το εργατικό δυναμικό που χρειάζεστε. Ελέγξτε με τον τοπικό σας σύμβουλο EURES τις υφιστάμενες δυνατότητες και τις περαιτέρω λεπτομέρειες σχετικά με την υποστήριξη και τους όρους συμμετοχής. |
| **9** | **Έλεγχος παραπομπών των βιογραφικών** | Οι παραπομπές των βιογραφικών είναι σημαντικές αλλά μην θεωρείτε ότι τα πρόσωπα στα οποία παραπέμπουν θα είναι σε θέση να μιλήσουν ή να αλληλογραφήσουν μαζί σας στη μητρική σας γλώσσα. Εάν επικοινωνήσετε γραπτώς με τους προηγούμενους εργοδότες του υποψηφίου στη γλώσσα τους, θα λάβετε πληρέστερη απάντηση. |
| **10** | **Μαρτυρίες εργαζομένων** | Ρωτήστε τους υφιστάμενους εργαζομένους σας τι τους ικανοποιεί περισσότερο κατά την εργασία στην επιχείρησή σας. Χρησιμοποιήστε περιπτωσιολογικές μελέτες ώστε να αναδείξετε τις ευκαιρίες απασχόλησης που προσφέρετε και συμπεριλάβετε μετακινούμενους εργαζόμενους που έχουν ενταχθεί επιτυχώς, εάν αυτό είναι εφικτό. |
| **11** | **Βοήθεια για μετεγκατάσταση** | Μια επιχείρηση που επενδύει στους ανθρώπους της κερδίζει μέσω της υψηλότερης παραγωγικότητας. Εκτιμήστε πόση βοήθεια για μετεγκατάσταση παρέχεται στον νέο σας εργαζόμενο. Τι αντιμετώπιση θα θέλατε να είχατε εσείς; |
| **12** | **Αξιολόγηση** | Φροντίστε να λάβετε ανατροφοδότηση από τον συνεργάτη σας για τις προσλήψεις, καθώς και από τους υποψηφίους. Αυτό θα σας βοηθήσει να αξιολογήσετε τα ισχυρά και τα αδύναμα σημεία του σχεδίου σας και να βελτιώσετε τη μελλοντική σας δραστηριότητα όσον αφορά τις προσλήψεις από το εξωτερικό. Τέλος, μην ξεχνάτε να αποστέλλετε τα σχόλιά σας στους υποψηφίους και στους συνεργάτες σας για τις προσλήψεις. |